[{"text_idx": "#000001", "text": "S4C i ddarlledu pob un o gemau Cymru yn nhwrneimant Cynghrair y Cenhedloedd UEFA yn fyw."}, {"text_idx": "#000002", "text": "Gyda\u2019r gystadleuaeth be\u0302l-droed ryngwladol Cynghrair y Cenhedloedd UEFA 2020 yn cychwyn mis nesaf, bydd pob un o gemau Cymru yn fyw ar S4C."}, {"text_idx": "#000003", "text": "Gyda Chymru yn cystadlu yng ngrw\u0302p B4, bydd Ryan Giggs a\u2019i di\u0302m yn chwarae gartref ac oddi gartref yn erbyn y Ffindir, Gweriniaeth Iwerddon a Bwlgaria dros y misoedd nesaf."}, {"text_idx": "#000004", "text": "Bydd y pedwar ti\u0302m yn herio\u2019i gilydd, gyda\u2019r nod o orffen ar frig y grw\u0302p a hawlio\u2019u lle yng Nghynghrair A, sef haen uchaf y gystadleuaeth, ble mae\u2019n bosib cystadlu am y brif bencampwriaeth."}, {"text_idx": "#000005", "text": "Bydd Cymru yn cychwyn eu hymgyrch ar nos Iau 3 Medi gyda ge\u0302m oddi gartref yn erbyn y Ffindir, gyda\u2019r gic gyntaf am 7.45pm. Yna, ar ddydd Sul 6 Medi, bydd y Dreigiau yn dychwelyd gartref i Stadiwm Dinas Caerdydd i groesawu Bwlgaria, gyda\u2019r ge\u0302m yn cychwyn am 2.00pm."}, {"text_idx": "#000006", "text": "Ar ddydd Sul 11 Hydref, bydd y Cymry yn teithio i herio Gweriniaeth Iwerddon am 2.00pm, cyn wynebu ge\u0302m oddi cartref yn erbyn Bwlgaria dridiau yn ddiweddarach, ar nos Fercher 14 Hydref, am 7.45pm."}, {"text_idx": "#000007", "text": "Bydd Cymru yn cwblhau eu gemau grw\u0302p ym mis Tachwedd gyda dwy ge\u0302m gartref; yn erbyn Gweriniaeth Iwerddon ar nos Sul 15 Tachwedd am 5.00pm, cyn eu ge\u0302m olaf yn erbyn y Ffindir, am 7.45pm ar nos Fercher 18 Tachwedd."}, {"text_idx": "#000008", "text": "Fe fydd holl gemau Cymru yn cael eu dangos yn fyw ar S4C, gyda chriw profiadol Sgorio yn tywys gwylwyr drwy\u2019r ymgyrch gyfan."}]